Grænþörungar

Grænþörungar (fræðiheiti Chlorophyta) eru  botnþörungar en langflestar tegundir þeirra lifa  í ferskvatni. Einungis um 10% þeirra eru sæþörungar og stór hluti þeirra einfrumungar. Önnur algeng form þeirra eru skorpur, himnur og ýmsir þræðir sem mynda strá eða skúfa. Grænþörungar eru langfjölskrúðugasti þörungahópurinn í heiminum og telur um 8000 tegundir.

Helsti munur á grænþörungum og öðrum þörungum er grænn litur þeirra en hann stafar af því að grænþörungar hafa önnur efni til ljóstillífunar en aðrar þörungafylkingar. Litarefni í grænþörungum eru þau sömu og í landplöntum, eða chlorophyll-a, chlorophyll-b, carotene og xanthophyll. Rauðþörungar eru hins vegar með aðra gerð af litkornum eða phycoerythrin sem gleypir ljós af annarri bylgjulengd og brúnþörungar eru með chlorophyll-c í stað chlorophyll-b og meira magn af xanthophyll en grænir þörungar. Talið er að landplöntur hafi fyrir rúmum hálfum milljarði ára þróast út frá fornum grænþörungum og bendir  skyldleiki litkorna grænþörunga og plantna til þess auk þess sem bæði grænþörungar og plöntur geyma forðanæringu á formi sterkju í frumulíffærum sem nefnast plastíð og frumuveggir grænþörunga og plöntufrumna hafi sömu byggingu.

Tilvísanir

Flokkur:Grænþörungar